SKRIFTLIG FORESPØRGSEL P-1497/00

af Mathieu Grosch (PPE-DE) til Kommissionen

(4. maj 2000)

Om: Aftalen mellem EU og Schweiz og konsekvenserne af det fjerde skadesforsikringsdirektiv for denne aftale

I de syv sektoraftaler, Den Europæiske Union vil indgå med Schweiz fastlægges der vidtrækkende bestemmelser på områderne trafik og fri bevægelighed for personer.

Samtidig vil forslaget til Europa-Parlamentets og Rådets direktiv om tilpasning af medlemsstaternes retsforskrifter om ansvarsforsikring af motorkøretøjer og om ændring af direktiv 73/239/EØF(1) og 92/49/EØF(2) (fjerde skadesforsikringsdirektiv) snart blive vedtaget ved tredjebehandlingen.

Rådets og Europa-Parlamentets kompromisforslag omfatter udvidelse af direktivets gyldighedsområde til de tredjelande, hvis nationale forsikringssystem deltager i ordningen med det grønne kort.

1. Er Kommissionen rede til at acceptere det definitive (eller foreløbige) indhold af direktivet i forhandlingerne med Schweiz om left overs i de syv aftaler og dermed til også at udbygge direktivets gyldighedsområde til at omfatte Schweiz, hvis nationale forsikringssystem deltager i ordningen med det grønne kort?

2. Hvordan vil gennemførelsesproceduren i forbindelse med dette direktiv i modsat fald se ud, for så vidt angår Schweiz?

(1) EFT L 228 af 16.8.1973, s. 3.

(2) EFT L 228 af 11.8.1992, s. 1.

Svar afgivet på Kommissionens vegne af Frederik Bolkestein

(16. juni 2000)

Kommissionen glædede sig over den formelle vedtagelse den 16. maj 2000 af Europa-Parlamentets og Rådets direktiv 2000/26/EF om indbyrdes tilnærmelse af medlemsstaternes lovgivning om ansvarsforsikring for motorkøretøjer og om ændring af direktiv 73/239/EØF og 88/357/EØF (fjerde motorkøretøjsforsikringsdirektiv)(1). Dette direktiv tager sigte på at forbedre den nuværende ordning for så vidt angår erstatning til personer, der under ophold i en anden medlemsstat end den, hvor de har bopæl, har lidt skade forårsaget af et køretøj, der er indregistreret og forsikret i en anden medlemsstat end den, hvor de skadelidte har bopæl. Med dette direktiv afhjælpes en mangel ved den nuværende lovgivning, idet der i sager, hvor erstatningsansvaret ikke bestrides ved en domstol, vil eksistere en hurtig og pragmatisk mekanisme til at få skadevolderens forsikringsselskab til at yde erstatning til den skadelidte, og dermed beskyttes personer, der på en gennemrejse udsættes for en ulykke.

Disse nye bestemmelser gælder ikke kun i forbindelse med ulykker i en medlemsstat, men også ved ulykker, der implicerer to EU-borgere i et tredjeland, der deltager i ordningen med det grønne kort, herunder Schweiz.

Efter offentliggørelsen af direktivet i De Europæiske Fællesskabers Tidende har medlemsstaterne 24 måneder til at gennemføre det i deres nationale lovgivning.

Det bør i øvrigt nævnes, at aftalen mellem EU og Schweiz om skadesforsikring kun vedrører den fri etableringsret for skadesforsikringsselskaber og altså ikke motorkøretøjsforsikring. Det kan imidlertid ikke udelukkes, at det blandede udvalg, der er omhandlet i aftalen, vil drøfte muligheden for, at Schweiz overtager bestemmelserne i det fjerde motorkøretøjsforsikringsdirektiv.

(1) Endnu ikke offentliggjort.